冥鴻辭
作者：白玉蟾
朝代：宋

paragraphs: 夜來烏鵲棲寒楓，蒼天萬里煙霞濃。
海神洶湧翻怒濤，風伯鼓舞吹冥鴻。
霜翰不入矰繳內，星眼直射煙霄中。
下嗤鳥雀戀籬落，俯視鷺鷗偎蘆叢。
雲間矯首已萬里，天外鼓翅期四通。
鐵爪裂破帝乙網，銀觜笑折由基弓。
知音鯤鵬擊溟渤，嬌騃鸚鵡遭牢籠。
數行縱橫灑天面，一聲嘹唳悲秋客。
來時蹤跡度衡湘，昔者音信通鎬豐。
豈念稻粱在一粒，如彼仕宦迷千鍾。
橫飛直捎林壑表，自是挺出風煙雄。
易水荆軻業已北，大滓蘇武勢須東。
好同鷹鸇彈燕雀，滿地萍蕪毛血紅。